钦定古今图书集成/历象汇编/乾象典/第090卷 > 大雪戏咏 柳贯
## 钦定古今图书集成/历象汇编/乾象典/第090卷 > 大雪戏咏 柳贯

“霰集先惊密，云垂陡觉低。穿帷才巧入，拥砌已深迷。
蟾影宵翻鹊，犀光昼骇鸡。投虚知井幕，蒙险失岩梯。
九地藏膏泽，千门委璧圭。黄舆增厚载，元武蛰幽栖。
忽洒声尤急，中休气转凄。辨方惟有服，封谷不须泥。
稍喜夷涂辟，多忧陷阱挤。世将还朴素，壤尽彻青黎。
固欲殊廉角，于何画町畦。溟池涵上下，瀼岸渺东西。
缟举仙人袂，窗明玉女闺。混沦收日脚，轩豁露坤倪。
剪毳巾成㲲，吹灰室覆缇。妖氛随荡析，阘茸谢捶提。
劲竹犹遭挫，疏梅恰吐齐。若为散鳞甲，无已戮鲸鲵。
𬀪日消迟见，丰年卜可稽。渔归装袯襫，儿戏象狻猊。
正苦贫衣绽，那禁冻面黧。晓罂初拨醴，午碗更吹齑。
几梦斟羔唱，徒闻索饭啼。掩关谁扫”轨，返櫂却寻溪。
践迹嗔鸿爪，全生愧马蹄。莫抽梁苑思，争效汉衿题。